IMF ชี้ราคาน้ำมันถูกฉุดเศรษฐกิจโลกชะลอตัว
IMF ระบุในแนวโน้มเศรษฐกิจโลกฉบับล่าสุด ชี้ราคาน้ำมันถูกฉุดเศรษฐกิจโลกชะลอตัว
20 ม.ค. 2559

กองทุนการเงินระหว่างประเทศ (IMF) เปิดเผยในแนวโน้มเศรษฐกิจโลกฉบับล่าสุดที่ระบุว่า ตามปกติราคาน้ำมันที่ถูก มักกระตุ้นความต้องการบริโภค และกิจกรรมทางเศรษฐกิจในประเทศที่น้ำมันเป็นต้นทุนสำคัญของภาคครัวเรือน และภาคธุรกิจ แต่ราคาน้ำมันที่ร่วงไปแล้วร้อยละ 70 ในช่วง 18 เดือนที่ผ่านมา ส่งผลให้ประเทศผู้ส่งออกน้ำมันเกิดความตึงตัวทางการเงิน เป็นเหตุให้ความต้องการบริโภคในประเทศหดตัว ขณะที่บริษัทน้ำมันและก๊าซพากันลดการลงทุน ซึ่งไม่เป็นผลดีต่อเศรษฐกิจ ผลเสียที่เกิดขึ้นรุนแรงกว่าประโยชน์ที่ประเทศผู้นำเข้าน้ำมันได้จากราคาน้ำมันที่ถูกลงมาก
ทั้งนี้ IMF ตั้งข้อสังเกตว่า แม้ราคาน้ำมันถูก แต่ความต้องการใช้น้ำมันกลับไม่เพิ่มขึ้น สาเหตุอาจเกิดจากราคาน้ำมันที่ไปถึงมือผู้บริโภคไม่ได้ถูกตามไปด้วย ประกอบกับภาคครัวเรือนและภาคธุรกิจบางแห่ง ยังคงมุ่งลดรายจ่ายและหนี้สินอยู่